《送韩七寺丞知萧山》
宋代·刘敞

君家颍川上，时论数八龙。声华自照映，远与高阳同。

季慈又青出，秀气凌秋空。安步可远到，何为菰芦中。

会稽自禹来，山水天下雄。古人每独往，胜事殊未穷。

聊欲因弦歌，登临极江东。超然语高迈，令人愧樊笼。

我昔更此邑，稚年尚儿童。迩来成梦寐，自笑成秃翁。

安得方寸金，换君腰下铜。越吟不自然，极目南飞鸿。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。